CELEX ID: 32010D0072
Publication Date: 2010-02-08

Document:
KOMISIJOS SPRENDIMAS
2010 m. vasario 8 d.
dėl tam tikrų medžiagų neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedus
(pranešta dokumentu Nr. C(2010) 751)
(Tekstas svarbus EEE)
(2010/72/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jos 16 straipsnio 2 dalies antrą pastraipą,
kadangi:
(1)
2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) nustatytas veikliųjų medžiagų, kurias reikia įvertinti siekiant išsiaiškinti, ar jos gali būti įtrauktos į Direktyvos 98/8/EB I, IA arba IB priedą, sąrašas.
(2)
Tam tikri į tą sąrašą įtrauktų medžiagų ir produktų tipų deriniai nebuvo įvertinti, nes arba visi dalyviai pasitraukė iš peržiūros programos, arba per Reglamento (EB) Nr. 1451/2007 9 straipsnyje ir 12 straipsnio 3 dalyje nustatytą laikotarpį vertinimo ataskaitą rengianti valstybė narė negavo visų reikiamų dokumentų.
(3)
Todėl, vadovaudamasi Reglamento (EB) Nr. 1451/2007 11 straipsnio 2 dalimi, 12 straipsnio 1 dalimi ir 13 straipsnio 5 dalimi, Komisija apie tai informavo valstybes nares. Be to, ši informacija 2009 m. sausio 13 d., 2009 m. vasario 11 d. ir 2009 m. kovo 11 d. buvo paviešinta elektroninėmis priemonėmis.
(4)
Per tris mėnesius nuo minėtų informacijos paviešinimo datų joks asmuo ar valstybė narė nepareiškė noro perimti minėtų medžiagų ir produktų tipų peržiūros programos dalyvio vaidmens.
(5)
Todėl, remiantis Reglamento (EB) Nr. 1451/2007 12 straipsnio 5 dalimi, minėtų medžiagų ir produktų tipų reikėtų neįtraukti į Direktyvos 98/8/EB I, IA arba IB priedus.
(6)
Siekiant teisinio tikrumo, biocidiniai produktai, kurių sudėtyje yra šio sprendimo priede nurodytų tipų produktams naudojamų veikliųjų medžiagų, nuo nustatytos datos turėtų būti rinkai nebeteikiami.
(7)
Šiame sprendime numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede nurodytos medžiagos, naudojamos atitinkamų tipų produktams, į Direktyvos 98/8/EB I, IA arba IB priedus neįtraukiamos.
2 straipsnis
Remiantis Reglamento (EB) Nr. 1451/2007 4 straipsnio 2 dalimi, biocidiniai produktai, kurių sudėtyje yra šio sprendimo priede nurodytų tipų produktams naudojamų veikliųjų medžiagų, rinkai nebeteikiami nuo 2011 m. vasario 9 d.
3 straipsnis
Šis sprendimas skirtas valstybėms narėms.
Priimta Briuselyje 2010 m. vasario 8 d.

EuroVoc Classification:
Level 1: 100149
100147
100160
100156
Level 2: 100269
100215
100249
100196
100245
Level 3: 13
2442
1415
1362
2014
All Descriptors: 13
1595
2739
2773
2985
5451